‘৩৩ পুলিশ ও ১০ নেতার বিরুদ্ধে দূতাবাসে নালিশ’
কালেরকণ্ঠের শিরোনাম, ৩৩ পুলিশ ও ১০ নেতার বিরুদ্ধে দূতাবাসে নালিশ। এই খবরটিতে বলা হয়েছে, রাজনৈতিক কর্মসূচিতে বাধা, হামলা ও নেতাকর্মীদের বিরুদ্ধে নির্যাতনের অভিযোগ এনে পুলিশ সদস্য এবং ক্ষমতাসীন আওয়ামী লীগ নেতাদের তালিকা করে বিদেশি দূতাবাস, আন্তর্জাতিক সংস্থা এবং মানবাধিকার সংগঠনে পাঠাচ্ছে বিএনপি।
গতকাল রবিবার পর্যন্ত ছয়টি ঘটনার তথ্য-উপাত্ত পাঠিয়েছে দলটি। আরো পাঁচ-ছয়টি ঘটনার তথ্য সংগ্রহ করে তা যাচাই-বাছাই করছে তারা। গত ২৪শে মে বাংলাদেশের জন্য যুক্তরাষ্ট্রের নতুন ভিসানীতি ঘোষণার পর ঘটা ঘটনাগুলোই এসব চিঠিতে স্থান পেয়েছে। এ প্রক্রিয়ার সঙ্গে যুক্ত বিএনপির দায়িত্বপ্রাপ্ত নেতারা কালের কণ্ঠকে এ তথ্য জানিয়েছেন।
ঢাকায় আসছে উচ্চপর্যায়ের মার্কিন প্রতিনিধি দল- যুগান্তর পত্রিকার শিরোনাম এটি। এতে বলা হয়েছে, মার্কিন পররাষ্ট্র দফতরের রাজনীতিবিষয়ক আন্ডার সেক্রেটারি ভিক্টোরিয়া নুল্যান্ডের নেতৃত্বে চার সদস্যের একটি উচ্চপর্যায়ের মার্কিন প্রতিনিধি দল আগামী মাসে ঢাকা সফরে আসছে।
ওই প্রতিনিধি দলে দক্ষিণ ও মধ্য এশিয়াবিষয়ক সহকারী পররাষ্ট্রমন্ত্রী ডোনাল্ড লু’র নামও রয়েছে বলে সূত্রে জানা গেছে। এ নিয়ে জানতে চাইলে পররাষ্ট্রমন্ত্রী ড. একে আব্দুল মোমেন রোববার যুগান্তরকে বলেছেন, "আমরা মার্কিন যুক্তরাষ্ট্রের সঙ্গে অব্যাহতভাবে যুক্ত আছি। এটা ভালো দিক যে, তারা আমাদের বক্তব্যগুলো ইতিবাচকভাবে শুনছেন।
যুক্তরাষ্ট্রের সঙ্গে আমাদের বহুবিধ সম্পৃক্ততা রয়েছে। এসব বিষয় আলোচনা করার জন্য তারা এবার বাংলাদেশ সফরে আসছেন।" নির্বাচনের মাস ছয়েক আগে এমন উচ্চপর্যায়ের মার্কিন প্রতিনিধি দলের ঢাকা সফর ঘিরে সচেতন মহলের নজর থাকবে।
এ নিয়ে ডেইলি স্টারের শিরোনাম, ‘US under secy Nuland to be in Dhaka early next month.’ ওয়াশিংটনে থাকা এক কূটনীতিক সূত্র ডেইলি স্টারকে বলেছেন, “সম্ভবত রাজনৈতিক বিষয়ে আলোচনার জন্য উচ্চ পর্যায়ের এই প্রতিনিধিদল ঢাকা সফরে যাচ্ছেন। এই সফরটি সম্ভবত ঈদের পর অনুষ্ঠিত হবে।”
মানবাধিকার লঙ্ঘনকারীদের ভিসা দেবে না কানাডা- সমকালের শিরোনাম এটি। এতে বলা হয়েছে, এ নিয়ে ঘোষণা দেবে না কানাডা, তবে বাংলাদেশে মানবাধিকার লঙ্ঘনের সঙ্গে জড়িত থাকার অভিযোগ যাদের বিরুদ্ধে তাদের ভিসা দেবে না দেশটি। কূটনৈতিক সূত্রে এ তথ্য জানা গেছে।
মার্কিন ভিসা নীতি ঘোষণার পর বাংলাদেশ নিয়ে কানাডার অবস্থান জানতে চাইলে নাম না প্রকাশের শর্তে ঢাকার হাইকমিশনের একজন সমকালকে বলেছিলেন, আমাদের অবস্থান হচ্ছে– মানবাধিকার লঙ্ঘনের সঙ্গে জড়িতদের আমরা ভিসা দিই না। তবে যুক্তরাষ্ট্রের মতো বিষয়গুলো আমরা ঘোষণা দিয়ে করি না।
নিউ এইজ পত্রিকার শিরোনাম, ‘AL also dissatisfied woth 2014, 2018 polls:  state minister.’ এতে বলা হয়েছে, পররাষ্ট্র প্রতিমন্ত্রী শাহরিয়ার আলম বলেছেন, ক্ষমতাসীন আওয়ামী লীগও এই সরকারের অধীনে অনুষ্ঠিত ২০১৪ এবং ২০১৮ সালে অনুষ্ঠিত নির্বাচনকে ‘মডেল নির্বাচন’ হিসেবে দেখে না।
তিনি আরো বলেন, ২০০৯ সালে ক্ষমতায় আসার পর আওয়ামী লীগ এখনো ক্ষমতায় রয়েছে এবং তারা এ বছরের ডিসেম্বর কিংবা ২০২৪ সালের জানুয়ারিতে অনুষ্ঠিত হতে যাওয়া নির্বাচন সুষ্ঠু ও অবাধ করতে চায়।
তিনি রবিবার ঢাকায় ফরেন সার্ভিস একাডেমিতে কূটনৈতিক প্রতিবেদকদের সংগঠন ডিকাবের নিয়মিত অনুষ্ঠান ‘ডিকাব টক’-এ সাংবাদিকদের প্রশ্নের জবাবে এই অভিমত ব্যক্ত করেন।
সংবাদ পত্রিকার শিরোনামে বলা হয়েছে, নির্বাচন নিয়ে সরকার কোন চাপে নেই : শাহরিয়ার আলম। এতে বলা হয়েছে, পররাষ্ট্র প্রতিমন্ত্রী মো. শাহরিয়ার আলম বলেছেন, ২০১৪ সালে বিএনপিবিহীন নির্বাচনের পর একটি দেশ ৬ মাসের মধ্যে আবারও নির্বাচন অনুষ্ঠানের কথা বলেছিল। তখন এটিকে উচ্চাভিলাষী হিসেবে অভিহিত করেছিল সরকার। ওই সময়েও সরকার চাপে ছিল না এবং বর্তমানেও নেই।
প্রথম আলোর শিরোনাম, ১০% ধনীর হাতে ৪১% আয়। এতে বলা হয়েছে, দেশে আয়বৈষম্য আরও বেড়েছে। ধনীদের আয় আরও বেড়েছে। যেমন দেশের সবচেয়ে বেশি ধনী ১০ শতাংশ মানুষের হাতেই এখন দেশের মোট আয়ের ৪১ শতাংশ। অন্যদিকে সবচেয়ে গরিব ১০ শতাংশ মানুষের আয় দেশের মোট আয়ের মাত্র ১ দশমিক ৩১ শতাংশ।
দেখা যাচ্ছে, গত ৫০ বছরে ধনীদের আয় অনেক বেশি বৃদ্ধি পাওয়ায় বেড়েছে ধনী ও গরিবের আয়বৈষম্য। বাংলাদেশ পরিসংখ্যান ব্যুরোর (বিবিএস) খানার আয় ও ব্যয় জরিপ ২০২২-এর চূড়ান্ত ফলাফলে এই চিত্র উঠে এসেছে।
দৈনিক ইত্তেফাকের শিরোনাম, আমাদেরকে ছাড়া একটা লোক দেখান যে দেশটাকে এগিয়ে নিতে পারবে। এতে বলা হয়েছে, প্রধানমন্ত্রী শেখ হাসিনা বলেছেন, “যারা কথায় কথায় বলে সরকার ফেলে দেবে, আওয়ামী লীগ ছাড়া আর কে আছে, যিনি এলে এসব উন্নয়ন প্রকল্পগুলো বাস্তবায়ন করতে পারবে? আমাদের ছাড়া একটা লোক দেখান, যে দেশটাকে এগিয়ে নিতে পারবে।” ২০২৩-২৪ অর্থবছরে প্রস্তাবিত বাজেটের ওপর গতকাল রবিবার সংসদে আলোচনায় অংশ নিয়ে তিনি এ কথা বলেন।
এ নিয়ে ডেইলি স্টারের শিরোনাম, ‘Keep AL in power to level up from LDC.’ এতে বলা হয়েছে, সংসদে দেয়া ভাষণে প্রধানমন্ত্রী শেখ হাসিনা বলেছেন, ২০২৬ সালের মধ্যে যাতে বাংলাদেশ একটি উন্নয়নশীল দেশে পরিণত হতে পারে তার জন্য জনগণের উচিত আওয়ামী লীগকে ক্ষমতায় রাখা।
অর্থবিল পাশ : ন্যূনতম আয়কর ২ হাজার টাকা বাতিল- এমন শিরোনাম করেছে যুগান্তর। এই খবরটিতে বলা হয়েছে, সরকারি-বেসরকারি ৪৩ ধরনের সেবা পেতে ন্যূনতম ২ হাজার টাকা আয়কর দেওয়ার বিধান বাতিল করা হয়েছে। এছাড়া ভ্রমণ কর ও পেট্রোলিয়াম জাতীয় পণ্যের শুল্ক কাঠামোয় পরিবর্তন এনে জাতীয় সংসদে অর্থবিল পাশ হয়েছে।
রবিবার স্পিকার ড. শিরীন শারমিন চৌধুরীর সভাপতিত্বে বাজেট অধিবেশন অনুষ্ঠিত হয়। এ সময় অর্থবিলের ওপর কয়েকজন সদস্য সংশোধনী প্রস্তাব দেন, যা অর্থমন্ত্রী গ্রহণ করেন। বাকিগুলো কণ্ঠভোটে বাতিল হয়ে যায়।
কালের কণ্ঠের শিরোনাম, সরকারি কর্মীরা মূল বেতনের ৫% প্রণোদনা পাচ্ছেন। এতে বলা হয়েছে, সরকারি চাকরিজীবীরা মূল বেতনের ৫ শতাংশ বিশেষ প্রণোদনা পাচ্ছেন। প্রধানমন্ত্রী শেখ হাসিনা এ বিষয়ে ব্যবস্থা নেওয়ার জন্য অর্থমন্ত্রীকে নির্দেশনা দিয়েছেন। গতকাল রবিবার রাতে জাতীয় সংসদ অধিবেশনে ২০২৩-২৪ অর্থবছরের জন্য প্রস্তাবিত বাজেটের ওপর সাধারণ আলোচনায় অংশ নিয়ে তিনি এ কথা জানান।
লক্ষ্য পূরণে জুনে আহরণ করতে হবে ৮৭,৫৮৩ কোটি টাকা-এমন শিরোনাম করেছে দৈনিক বণিকবার্তা।  খবরে বলা হয়েছে, জাতীয় রাজস্ব বোর্ড (এনবিআর) ২০২২-২৩ অর্থবছরে রাজস্ব আহরণের লক্ষ্যমাত্রা নির্ধারণ করে ৩ লাখ ৭০ হাজার কোটি টাকা। এখন পর্যন্ত ১১ মাসে আয় হয়েছে ২ লাখ ৮২ হাজার ৪১৬ কোটি টাকা।
লক্ষ্য পূরণে চলতি জুনে ৮৭ হাজার ৫৮৩ কোটি টাকা রাজস্ব আহরণ করতে হবে, যা প্রায় অসম্ভব বলেই মনে করছেন অর্থনীতিবিদরা। তারা বলছেন, ডলার সংকট, পণ্যের মূল্যবৃদ্ধি এবং এলসি (ঋণপত্র) খোলা কমে যাওয়ার কারণে রাজস্ব আয় কমেছে। ফলে অর্থবছর শেষে ঘাটতি থেকে যাবে বড় একটি পরিমাণ অর্থ।
ঈদের আগেই বাবাকে ফিরিয়ে দিন-এমন শিরোনাম করেছে দৈনিক নয়াদিগন্ত। এতে বলা হয়েছে, গুম হয়ে যাওয়া ব্যক্তিদের শিশু সন্তানেরা বলেছে, "ঈদের আগেই আমাদের বাবাকে ফিরিয়ে দিন। বাবার হাত ধরে আমরা ঈদগাহে যেতে চাই। বাবার সাথে স্কুলে যেতে চাই।"
গতকাল জাতীয় প্রেস ক্লাবের সামনে গুম হয়ে যাওয়া ব্যক্তিদের পরিবারের সংগঠন ‘মায়ের ডাক’ এই মানববন্ধনের আয়োজন করে। সেখানে দাঁড়িয়ে শিশুরা এই দাবি জানায়। আজ ২৬শে জুন জাতিসঙ্ঘের আন্তর্জাতিক নির্যাতনবিরোধী দিবস। দিবসটিকে সামনে রেখেই রবিবার এই মানববন্ধনের আয়োজন করা হয়।
এ খবরটি নিয়ে মানবজমিনের শিরোনাম, 'বাবার হাত ধরে আমরা ঈদগাহে যেতে চাই।' এতে বলা হয়েছে, "কতোদিন ধরে বাবাকে দেখি না। ঈদে বাবার কাছ থেকে  নতুন জামা নিবো। বাবার হাত ধরে ঈদগাহে নামাজ পড়তে যাবো।" কথাগুলো বলছিল ২০১৪ সালে নিখোঁজ হওয়া চঞ্চলের ছেলে ১০ বছর বয়সী আহাদ। গতকাল জাতীয় প্রেস ক্লাবের সামনে মায়ের ডাক আয়োজিত মানববন্ধনে অংশ নিতে এসেছিল সে।
সমকালের শিরোনাম, হাটে দামের চাপে ক্রেতা অস্বস্তিতে খামারি। এই খবরটিতে বলা হয়েছে, ঢাকার বাইরে থেকে পশু নিয়ে আসা খামারি ও ব্যাপারীর হাপিত্যেশই বলে দিচ্ছে, এবার ব্যবসা নিয়ে বেশ অস্বস্তিতেই আছেন তাঁরা।
উচ্চমূল্যের বাজারে চিড়েচ্যাপ্টা ক্রেতারাও ভালো নেই। রাজধানীতে ট্রাকে ট্রাকে ঢুকছে কোরবানির পশু। তবে হাটে নেই তেমন ক্রেতা, এখনও জমেনি কেনাবেচা।

Summary Not Found